Tafat-Taninna: Niγ tecfiḍ, baba yebγa a yi-yefk i mmi-s n gma-s. Nekkini ggulleγ ur kcimeγ axxam-is. Nniγ-ak nekkini mačči am tulawin i yeqqaren: Tameṭṭut tettwaḥqer, akka i irad Bab igenwan. Mi ẓriγ azekka-nni d-asen γur-i iqeffafen-nni, teqqim-iyi-d kan trewla. Nniγ, ad nneğliγ, anida i wwḍeγ, wwḍeγ! Iḍ kamel ur ṭṭiseγ. Yeqqim yettafwar wallaγ-iw.Baba iγil iḥemmel-iyi, netta yebγa a yi-yefk i win ur nezdiγ ul-iw. Ula d yemma tefka afus fell-i.Ihi nniγ d yiman-iw: dayen tfukk tudert d imawlan-iw. Drus i yeqqimen akken ad tefrari tafat, ffγeγ seg uxxam.akken i wwḍeγ γer yixef n taddart, dγa ddmeγ acrbbub i yi-d-tefka yiwet n tmeddakkelt-iw, ffreγ yis-s acebbub-iw ,rniγ beddleγ udem-iw.Akken γas yemlal-iyi baba, ur iẓerr ara d yelli-s i lliγ.Tedduγ ur ẓriγ anida ara awḍeγ. Akken i ffγeγ i taddart, mmugreγ yiwen wemγar. Yezzuγur aγyul-is, iteddu. Akken i y-iwala tedduγ ttruγ, dγa yenna-yi: “D acu i kem-yuγun a yelli ?”